“ศรีสุวรรณ” ตั้งโต๊ะชวนผู้มีสิทธิ์เลือกตั้งถอด 7 กกต. ฐานปฏิบัติหน้าที่ขัดรธน.
“ศรีสุวรรณ” ตั้งโต๊ะชวนผู้มีสิทธิ์เลือกตั้งถอด 7 กกต. ฐานปฏิบัติหน้าที่ขัดรธน.
31 มี.ค. 2562

ผู้สื่อข่าวรายงานว่า วันนี้ (31 มี.ค.62) เมื่อเวลา 10.00 น. ณ ร้านชาศรีสุวรรณ หน้าตลาดยิ่งเจริญ สะพานใหม่ นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ได้ตั้งโต๊ะเชิญชวนประชาชนผู้มีสิทธิเลือกตั้งได้เข้าร่วมเข้าชื่อถอดถอน 7 กกต.ฐานจงใจปฏิบัติหน้าที่หรือใช้อำนาจขัดต่อบทบัญญัติของรัฐธรรมนูญหรือกฎหมาย ตามรัฐธรรมนูญ 2560 ม.234 (1)
โดยเปิดเผยว่า เหตุผลที่สมาคมองค์การพิทักษ์รัฐธรรมนูญไทยต้องดำเนินการตั้งโต๊ะเพื่อขอให้ผู้มีสิทธิเลือกตั้งได้ร่วมกันเข้าชื่อเพื่อดำเนินการถอดถอน 7 กกต. ให้ออกจากดำแหน่ง โดยมีข้อกล่าวหา กกต. ทั้งหมด 9 ประเด็น ดังนี้
1) วินิจฉัยบัตรเลือกตั้งนอกราชอาณาจักรจากนิวซีแลนด์ไม่ถูกต้องตาม ม.114 พรป.เลือกตั้ง สส.2561 ขัดต่อหลักการประชาธิปไตย “ทุกสิทธิทุกเสียงมีคุณค่า” เป็นการลิดรอนสิทธิการเลือกตั้งของคนไทยทั้งในและต่างแดนโดยชัดแจ้ง
2)มีการเลื่อนและประวิงเวลาการนับและประกาศผลคะแนนไม่เป็นไปตาม ม.117 พรป.เลือกตั้ง สส.2561 แถมมีคะแนนเพิ่มขึ้นมาอีก 4.4 ล้านใบโดยไม่สมเหตุสมผล
3)กล่าวอ้างว่าจำนวนผู้มาใช้สิทธิไม่ตรงกับยอดบัตรที่ใช้นั้นอาจเกิดจาก “บัตรเขย่ง” ซึ่งไม่มีปรากฎในกฎหมายใดๆ
4)ไม่ดำเนินการเอาผิดผู้ที่ทำให้บัตรเลือกตั้งจากนอกราชอาณาจักรมาล่าช้า และไม่ได้เอาผิดผู้ที่ทำให้ยอดบัตรไม่ตรงกับผู้มาใช้สิทธิ เข้าข่ายละเว้นการปฏิบัติหน้าที่ ตาม ป.อาญา ม.157 ,
5)ไม่สั่งการตาม ม.57 วรรคสอง พรป.พรรคการเมือง 2560 ให้พรรคการเมืองหาเสียงโดยต้องแจ้งที่มาของเงินที่ต้องใช้ตามนโยบาย, ความคุ้มค่าและประโยชน์, ผลกระทบและความเสี่ยงในการดำเนินการตามนโยบายที่หาเสียง
6)ไม่ดำเนินการเอาผิดผู้สมัครรับเลือกตั้งทุกคน-ทุกพรรคการเมือง ฐานแจ้งความเท็จ ตาม ป.อาญา ม.137 กรณีที่ยื่นใบสมัครเป็น สส. ทั้ง ๆ ที่รู้ว่าตนเองขาดคุณสมบัติและมีลักษณะต้องห้าม
7)ใช้จ่ายเงินภาษีของประชาชนในการจัดการเลือกตั้งไปหลายพันล้านบาท แต่ผลที่ได้กลับไม่คุ้มค่าและไม่มีประสิทธิผลขัด พรบ.วินัยการเงินการคลังของรัฐ 2561 ถูกสังคมตำหนิว่า จัดการเลือกตั้งผิดพลาด ล้มเหลว และไม่แสดงความรับผิดชอบโดยการลาออก
8)จัดการเลือกตั้งล่วงหน้า ก่อให้เกิดการผิดพลาด บัตรเลือกตั้งถูกส่งไปสลับหน่วย สลับเขต ทำให้ตรวจสอบไม่ได้ ไม่โปร่งใส และ
9)ใช้เวลาและภาษีของประชาชนไปต่างประเทศกว่า 12 ล้านบาท โดยอ้างว่าไปตรวจการเลือกตั้ง แต่ไปไม่ครบ 67 ประเทศที่ลงทะเบียนเลือกตั้งนอกราชอาณาจักร เข้าข่าย “เลือกปฏิบัติ” ซึ่งถูกสังคมตำหนิว่าเลือกไปตรวจแต่เฉพาะประเทศที่คนนิยมไปท่องเที่ยว เช่น สวิส เยอรมัน อังกฤษ อเมริกา ฯลฯ
ทั้งนี้ ประชาชนหรือผู้มีสิทธิเลือกตั้งทุกคนสามารถร่วมเข้าชื่อถอดถอน 7 กกต.ได้ โดยสมาคมฯได้ตั้งโต๊ะให้ประชาชนมาร่วมเข้าชื่อกันในวันนี้เป็นต้นไปทุกวันจนถึง 2 ทุ่ม ณ ร้านชาศรีสุวรรณ บริเวณประตู 3 ตลาดยิ่งเจริญ สะพานใหม่
อีกทั้ง จะนำไปยื่นต่อ ป.ป.ช.ให้ดำเนินการไต่สวน สอบสวนชี้มูลความผิดในวันจันทร์ที่ 8 เม.ย.62 เวลา 10.00 น.ณ สำนักงาน ป.ป.ช.ถนนสนามบินนำ้ นนทบุรีต่อไป นายศรีสุวรรณ กล่าวในที่สุด